Author: User
Company: MVSR

Dohoda medzi 
vládou Slovenskej republiky,
Úradom Vysokého komisára Organizácie Spojených národov pre utečencov
a Medzinárodnou organizáciou pre migráciu
o humanitárnom transfere utečencov, ktorí potrebujú medzinárodnú ochranu,
cez Slovenskú republiku

Vláda Slovenskej republiky, Úrad Vysokého komisára Organizácie Spojených národov pre utečencov a Medzinárodná organizácia pre migráciu (ďalej len „zmluvné strany“), 
vzhľadom na to, že vláda Slovenskej republiky je signatárom Dohovoru o právnom postavení utečencov z roku 1951 a Protokolu k dohovoru o právnom postavení utečencov z roku 1967 a má prijatý zákon o azyle,
uznávajúc, že sú utečenci, ktorí sú vystavení hrozbe vyhostenia alebo potrebujú medzinárodnú ochranu do ukončenia procesu ich ďalšieho presídlenia do tretej krajiny a
odvolávajúc sa na ustanovenia Memoranda o porozumení medzi Úradom Vysokého komisára Organizácie Spojených národov pre utečencov a Medzinárodnou organizáciou pre migráciu, podpísaného 15. mája 1997,

dohodli sa takto:

Článok 1
Ciele a definície

1.	Predmetom tejto dohody je stanoviť podmienky humanitárneho transferu utečencov a osôb pod ochranou, uznaných Úradom Vysokého komisára Organizácie Spojených národov pre utečencov (ďalej len „UNHCR“), ktorí sú vystavení hrozbe vyhostenia alebo potrebujú medzinárodnú ochranu, do ukončenia procesu ich ďalšieho presídlenia do tretej krajiny cez Slovenskú republiku.

2.	Na účel tejto dohody sa pod pojmom „humanitárny transfer“ rozumie odchod osôb podľa ods. 1 tohto článku z krajiny ich dočasného pobytu na územie Slovenskej republiky a ich následné presídlenie do tretej krajiny.

3.	Pojem „utečenci“ a „osoby pod ochranou“ v tejto dohode sa vzťahuje na jednotlivcov a sprevádzajúcich členov ich rodín, uznaných UNHCR podľa jeho mandátu ako utečencov alebo osoby pod ochranou UNHCR a považovaných za potrebujúcich humanitárny transfer cez Slovenskú republiku, s cieľom ich následného presídlenia do tretej krajiny.

Článok 2
Záväzky vlády Slovenskej republiky

1.	Vláda Slovenskej republiky prijme 100 utečencov a osôb pod ochranou na obdobie šiestich (6) mesiacov odo dňa ich vstupu na územie Slovenskej republiky, podľa podmienok ustanovených v tejto dohode. Ustanovenia tejto dohody sa vzťahujú aj na deti, ktoré sa počas humanitárneho transferu narodia na území Slovenskej republiky osobám uvedeným v článku 1 ods. 3 tejto dohody. Celkový počet dočasne prijatých utečencov a osôb pod ochranou môže byť po odchode niektorých osôb do tretej krajiny doplnený o ďalšie osoby, nepresiahne však 100 osôb v akomkoľvek čase ich dočasného umiestnenia na území Slovenskej republiky. 

2.	Vláda Slovenskej republiky na základe konzultácií s UNHCR preskúma menný zoznam utečencov a osôb pod ochranou, predložený UNHCR pre humanitárny transfer, a do siedmich (7) pracovných dní od prijatia požadovaných informácií oznámi UNHCR schválenie alebo zamietnutie humanitárneho transferu podľa tejto dohody. Dôvody pre takéto schválenie alebo zamietnutie sa nemusia uvádzať. Vo výnimočných prípadoch môže byť táto lehota predĺžená, o čom príslušný orgán Slovenskej republiky primeraným spôsobom informuje UNHCR.

3.	Zodpovedný orgán Slovenskej republiky udelí utečencom a osobám pod ochranou bezplatne národné vízum v súlade s vnútroštátnymi právnymi predpismi pred vstupom na územie Slovenskej republiky. Národné vízum sa udelí do cestovného dokladu, pričom platnosť národného víza sa musí skončiť najmenej 90 dní pred skončením platnosti príslušného cestovného dokladu.

4.	Vláda Slovenskej republiky v súlade so svojím záväzkom ochrany utečencov a osôb pod ochranou, ako aj v záujme zdieľania bremena, poskytne ubytovanie, stravovanie a základné hygienické potreby utečencom a osobám pod ochranou v azylovom zariadení Ministerstva vnútra Slovenskej republiky v Humennom (ďalej len „azylové zariadenie“) v rovnakom rozsahu ako žiadateľom o udelenie azylu podľa vnútroštátnych právnych predpisov.

5.	UNHCR vydá v spolupráci s príslušným orgánom Slovenskej republiky doklad oprávňujúci utečencov a osoby pod ochranou na prístup k nevyhnutnej a neodkladnej zdravotnej starostlivosti, ktorú uhradí UNHCR. 

6.	Vláda Slovenskej republiky uľahčí odchod utečencov a osôb pod ochranou na ďalšie presídlenie do tretej krajiny.

7.	Vláda Slovenskej republiky poskytne v azylovom zariadení primerané kancelárske priestory pre zmluvné strany a ich partnerov.

8.	Príslušným orgánom Slovenskej republiky na vykonávanie tejto dohody na strane vlády Slovenskej republiky je Ministerstvo vnútra Slovenskej republiky (ďalej len „ministerstvo vnútra“).

Článok 3
Záväzky Úradu Vysokého komisára Organizácie Spojených národov pre utečencov

UNHCR prevezme nasledovné záväzky:

a)	oznámi ministerstvu vnútra menný zoznam utečencov a osôb pod ochranou navrhnutých na humanitárny transfer; UNHCR poskytne ministerstvu vnútra informácie v individuálnom prípade, ak je to potrebné alebo vyžadované pre umožnenie preskúmania zoznamu,

b)	oznámi zmluvným stranám akékoľvek dostupné informácie z krajín presídlenia súvisiace s prijatím utečencov a osôb pod ochranou, ktorých humanitárny transfer sa požaduje,

c)	vydá doklady mandátnych utečencov a zabezpečí vydanie cestovných dokladov pre utečencov a osoby pod ochranou, ktoré sú predmetom humanitárneho transferu podľa tejto dohody,

d)	uhradí výdavky na nevyhnutnú a neodkladnú zdravotnú starostlivosť poskytnutú utečencom a osobám pod ochranou,

e)	oznámi čo najskôr príslušnému orgánu názvy organizácií, ktorým UNHCR zverí vykonávanie sociálnych služieb a činností týkajúcich sa vykonávania tejto dohody,

f)	vynaloží čo najlepšie úsilie na uľahčenie ďalšieho presídlenia utečencov a osôb pod ochranou podľa tejto dohody do tretej krajiny,

g)	poskytuje Migračnému úradu ministerstva vnútra týždenne situačné správy vypracúvané UNHCR o situácii v azylovom zariadení.

Článok 4
Záväzky Medzinárodnej organizácie pre migráciu

1.	Medzinárodná organizácia pre migráciu (ďalej len „IOM“) prevezme nasledovné záväzky:

a)	organizuje medzinárodnú prepravu do Slovenskej republiky a poskytne miestnu prepravu utečencov a osôb pod ochranou do azylového zariadenia,

b)	organizuje prepravu utečencov a osôb pod ochranou podliehajúcich tejto dohode z azylového zariadenia do krajín presídlenia v rámci dohôd medzi IOM a krajinami presídlenia a/alebo podľa Memoranda o porozumení medzi UNHCR a IOM z roku 1997,

c)	poskytne služby súvisiace s premiestnením utečencov a osôb pod ochranou do krajiny presídlenia vrátane:
1.	zdravotnej prehliadky na účely presídlenia a výstupnej zdravotnej prehliadky pred ich faktickým odchodom do krajiny presídlenia,
2.	kultúrnej orientácie a/alebo jazykového školenia na účel presídlenia, a
3.	ostatných súvisiacich služieb požadovaných alebo vyžiadaných krajinami presídlenia pre osoby podliehajúce tejto dohode v súlade s požiadavkami týchto krajín.

2.	Financovanie aktivít dohodnutých v odseku 1 tohto článku je kryté IOM v rámci osobitnej dohody podpísanej medzi IOM a krajinami presídlenia a/alebo Memoranda o porozumení medzi UNHCR a IOM z roku 1997.

Článok 5
Všeobecné ustanovenia

1.	Všetky zmluvné strany rešpektujú právo na súkromie utečencov a osôb pod ochranou a zabezpečia ochranu a dôvernosť všetkých osobných údajov jednotlivých utečencov a osôb pod ochranou, s ohľadom na vnútroštátne právne predpisy Slovenskej republiky, bez toho, aby boli dotknuté výsady a imunity UNHCR podľa Dohovoru o výsadách a imunitách OSN, prijatého valným zhromaždením dňa 13. februára 1946 alebo výsady a imunity IOM podľa Dohody o spolupráci medzi IOM a vládou Slovenskej republiky zo dňa 17. mája 1996.

2.	Aktivity súvisiace so zdieľaním informácií a stykom s verejnosťou týkajúce sa humanitárneho transferu utečencov a osôb pod ochranou organizujú zmluvné strany spoločne. Akékoľvek informácie týkajúce sa vykonávania tejto dohody, ktoré ktorákoľvek zmluvná strana zamýšľa zverejniť, sa vopred zdieľajú s ostatnými zmluvnými stranami.

3.	Akýkoľvek spor, ktorý vznikne medzi zmluvnými stranami, týkajúci sa interpretácie alebo vykonávania tejto dohody sa medzi nimi urovná priateľsky buď rokovaním alebo inými mimosúdnymi prostriedkami, na základe dohody zmluvných strán.

4.	Suverénne právo vlády Slovenskej republiky, určiť komu sa povolí vstup do krajiny, sa nesmie touto dohodou porušiť.

5.	Žiadne ustanovenie tejto dohody sa nesmie považovať za vzdanie sa akýchkoľvek výsad a imunít, ktoré požívajú zmluvné strany.

Článok 6
Koordinácia

1.	Zástupcovia zmluvných strán čo najlepšie spolupracujú, aby zabezpečili účinné vykonávanie tejto dohody.

2.	Ak je to potrebné, zmluvné strany môžu prizvať pozorovateľov zo zástupcov krajín presídlenia, ako aj mimovládne organizácie zapojené zmluvnými stranami, aby sa zúčastnili na prevzatí určitých záväzkov podľa tejto dohody.

Článok 7
Záverečné ustanovenia

1.	Táto dohoda nadobudne platnosť dňom jej podpisu zástupcami zmluvných strán a jej platnosť skončí uplynutím jedného (1) mesiaca po skončení obdobia šiestich (6) mesiacov ustanoveného v článku 2 ods. 1. Platnosť tejto dohody sa jedenkrát automaticky predĺži o ďalších šesť (6) mesiacov, pokiaľ niektorá zo zmluvných strán písomne neoznámi svoj úmysel dohodu vypovedať, a to najneskôr jeden (1) mesiac pred dňom skončenia jej platnosti. Po takomto predĺžení sa platnosť tejto dohody skončí uplynutím jedného (1) mesiaca po skončení druhého obdobia šiestich (6) mesiacov alebo skôr, uplynutím tridsiatich (30) dní odo dňa doručenia písomného oznámenia o výpovedi jednou zmluvnou stranou poslednej zo zmluvných strán.

2.	Táto dohoda sa môže meniť alebo dopĺňať kedykoľvek na základe vzájomného písomného súhlasu zmluvných strán. Takáto zmena alebo doplnenie nadobudne platnosť v deň, na ktorom sa zmluvné strany vzájomne dohodnú a stane sa súčasťou tejto dohody.

3.	Akákoľvek zmena alebo doplnenie sa netýka práv a povinností, ktoré vznikli alebo boli založené touto dohodou pred dňom alebo v deň nadobudnutia platnosti takejto zmeny alebo doplnenia.

Dané v ___________ dňa ______________ 2010, v troch pôvodných vyhotoveniach, každé v slovenskom a anglickom jazyku; v prípade rozdielnosti výkladu je rozhodujúce znenie v anglickom jazyku.

Za vládu 
Slovenskej republiky

Za Úrad vysokého komisára OSN

Za Medzinárodnú organizáciu pre migráciu

| pre utečencov |